*****

ΚΑΝΟΝΙΣΜΟΣ (ΕΟΚ) αριθ. 788/89 ΤΟΥ ΣΥΜΒΟΥΛΙΟΥ

της 20ής Μαρτίου 1989

για τροποποίηση του κανονισμού (ΕΟΚ) αριθ. 3247/81 περί της χρηματοδοτήσεως από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Εγγυήσεων, ορισμένων μέτρων παρεμβάσεως και ιδίως εκείνων που συνίστανται στην αγορά, αποθεματοποίηση και πώληση γεωργικών προϊόντων από τους οργανισμούς παρεμβάσεως

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1883/78 του Συμβουλίου της 2ας Αυγούστου 1978 περί των γενικών κανόνων χρηματοδοτήσεως των παρεμβάσεων από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Εγγυήσεων (1), όπως τροποποιήθηκε τελευταία από τον κανονισμό (ΕΟΚ) αριθ. 787/89 (2), και ιδίως το άρθρο 4 παράγραφος 3,

την πρόταση της Επιτροπής,

Εκτιμώντας:

ότι λόγω της τροποποίησης, από τον κανονισμό (ΕΟΚ) αριθ. 2050/88 (3), του άρθρου 8 του κανονισμού (ΕΟΚ) αριθ. 1883/78, που προβλέπει τη μείωση της αξίας, κατά την αγορά, των προϊόντων που αγοράζονται σε δημόσια παρέμβαση, οι τιμές μεταφοράς που αναφέρονται στο άρθρο 4 παράγραφος 3 του κανονισμού (ΕΟΚ) αριθ. 3247/81 (4), όπως τροποποιήθηκε τελευταία από τον κανονισμό (ΕΟΚ) αριθ. 2632/85 (5), δεν αντιστοιχούν πλέον στις τιμές που αποδίδονται από το ΕΓΤΠΕ, τμήμα Εγγυήσεων, σε περίπτωση φθοράς ή καταστροφής αποθεματοποιημένου προϊόντος· ότι πρέπει, για τις περιπτώσεις αυτές, να καθοριστεί νέα τιμή αναφοράς·

ότι θα πρέπει, εξάλλου, να προσαρμοστεί το παράρτημα του κανονισμού (ΕΟΚ) αριθ. 3247/81 για να ληφθεί υπόψη η χρηματοδότηση, σύμφωνα με το σύστημα των κατ' αποκοπήν ποσών, των ειδικών μέτρων που προορίζονται να εγγυηθούν τη χρησιμοποίηση ή/και τον προορισμό των προϊόντων που κατέχονται από τους οργανισμούς παρέμβασης για καθορισμένους σκοπούς, κατ' εφαρμογή του άρθρου 6 του κανονισμού (ΕΟΚ) αριθ. 1883/78,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 3247/81 τροποποιείται ως εξής:

1. Στο άρθρο 4 παράγραφος 3, η πρώτη περίπτωση αντικαθίσταται από το ακόλουθο κείμενο:

«- η τιμή η οποία εγγράφεται λογιστικά είναι η βασική τιμή παρέμβασης για τον ποιοτικό τύπο την πρώτη ημέρα του τρέχοντος οικονομικού έτους. Η τιμή αυτή προσαρμόζεται, ενδεχομένως, με το ποσοστό που εφαρμόζεται στην τιμή παρέμβασης κατά την αγορά του προϊόντος. Η τιμή μετατροπής που εφαρμόζεται είναι εκείνη που ισχύει την ίδια ημέρα.»

2. Στο παράρτημα Ι, στη στήλη «Ι. Έξοδα υλικών ενεργειών» προστίθεται το ακόλουθο στοιχείο:

«ζ) από τα ειδικά μέτρα που εγγυώνται τη χρησιμοποίηση ή/και τον προορισμό του προϊόντος.»

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται, όσον αφορά το άρθρο 1 σημείο 1, στις δαπάνες που έχουν πραγματοποιηθεί από την 1η Οκτωβρίου 1988, και, όσον αφορά το άρθρο 1 σημείο 2, στις δαπάνες που έχουν πραγματοποιηθεί από την 1η Ιανουαρίου 1987.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 20 Μαρτίου 1989.

Για το Συμβούλιο

Ο Πρόεδρος

C. ROMERO HERRERA

(1) ΕΕ αριθ. L 216 της 5. 8. 1978, σ. 1.

(2) Βλέπε σελίδα 1 της παρούσας Επίσημης Εφημερίδας.

(3) ΕΕ αριθ. L 185 της 15. 7. 1988, σ. 6.

(4) ΕΕ αριθ. L 327 της 14. 11. 1981, σ. 1.

(5) ΕΕ αριθ. L 251 της 20. 9. 1985, σ. 1.